Amerikalı keşişə hökm oxundu – 3 il, 1 ay, 15 gün həbs!\n18:12 12.10.2018 (Yenilənib 18:28 12.10.2018)\nBranson bu gün keçirilən məhkəmədə hönkür-hönkür ağlayıb\nBAKI, 12 oktyabr — Sputnik. Türkiyə məhkəməsi Birləşmiş Ştatlardan olan rahib Endryu Bransona 3 il, 1 ay 15 gün həbs cəzası verib. Sputnik Azərbaycan "Haberler.com"-a istinadən xəbər verir ki, Branson həbsdə qaldığı müddət nəzərə alınaraq, təxliyə olunub.\nMəhkəmə onun Türkiyəni tərk etməsinə qoyulan qadağanı da ləğv edib.\nABŞ-dan rahib Bransonla bağlı növbəti açıqlama\nDövlət çevrilişinə cəhd zamanı FETÖ hərəkatına yardım etməkdə və PKK-ya dəstək verməkdə ittiham olunaraq həbs olunan amerikalı keşiş Endryu Branson bu gün keçirilən məhkəmədə hönkür-hönkür ağlayıb.\nEndryu Branson məhkəmə salonunda xanımı Norin Bransonla göz-gözə gələrək bir müddət baxışıb. Daha sonra Branson cütlüyü əllərini ürəklərinə qoyaraq dua ediblər. Duyğulu anlar yaşayan rahib Branson göz yaşlarını saxlaya bilməyib.\nQalmaqallı məhkəmə prosesinin özü isə Bakı vaxtı ilə saat 11:30-da Türkiyə Ağır Cinayətlər Məhkəməsində başlayıb. 13:30-da fasiləyə gedən məhkəmə Bakı vaxtı ilə saat 15:00-da yenidən öz işini davam etdirib.\nÖtən gün Türkiyə Prezidenti Rəcəb Tayyib Ərdoğan amerikalı keşiş Endryu Bransonun həbsinə münasibət bildirərkən vurğulamışdı ki, "ABŞ Türkiyə ədalətinə hörmət etməlidir".\n© AFP 2019 / MURAD SEZER\nTarixi razılaşma əldə olundu: Qardaş ölkə rahatlayacaq\nQeyd edək ki, 20 ildən çoxdur İzmirdə yaşayan amerikalı rahib E.Branson 2016-cı ildə dövlət çevrilişinə cəhd zamanı FETÖ hərəkatına yardım etməkdə və PKK-ya dəstək verməkdə ittiham olunaraq həbs edilib. Bu il iyulun 25-də isə ev dustağı edilib. ABŞ bunu səbəb göstərərək Türkiyəyə qarşı bir sıra sanksiyalar tətbiq edib. Prokuror Bransona 35 il cəza tələb edirdi.\nOnun həbsindən sonra ABŞ Türkiyəyə qarşı bəzi sanksiyalar tətbiq edib.\nRahib yenə həbsdə qaldı, vəziyyət gərginləşə bilər\nRahib böhranı Ankara və Vaşinqtonu hara aparacaq?


Qrimm qardaşları: Ağıllı Qretel\nBiri vardı, biri yoxdu, Qretel adında bir aşpaz vardı. Qırmızı dabanlı ayaqqabısını geyinib evdən çıxar, o tərəf-bu tərəfə fırlanar, olduqca sevinər və fikirləşərdi: "Mən çox gözəl qızam". Evə qayıdan kimi şənlənmək üçün bir qurtum şərab içərdi. Şərabdan sonra da, əlbəttə, yemək istəyirsən. Bundan sonra başlayırdı bişirdiyi ən yaxşı xörəklərin bir-bir dadına baxmağa. Bütün xörəklərin dadına baxa-baxa doyana qədər yeyər və deyərdi:\n- Axı aşpaz bişirdiyi xörəyin dadlı olub-olmamasını bilməlidir.\nGünlərin bir günü ağası dedi:\n- Qretel, qonağım gələcək. İki toyuq kəs, yaxşı-yaxşı qızart, çalış dadlı çıxsın ha!\n- Yaxşı, ağa, hazırlayaram!\nO, toyuqları kəsdi, üstünə qaynar su töküb tüklərini təmizlədi, qızartmaq üçün şişə taxıb sobanın içinə qoydu.\nArtıq qaş qaralırdı. Toyuqlar qızardılıb tam hazır oldu. Qonaqsa gəlib çıxmadı.\nQretel gedib ağasına dedi:\n- Ağa, qonaq gəlməyəcəksə, toyuqları sobadan çıxarmaq lazımdır. Hayıfdır, əsl yeyilməli vaxtıdır.\n- Onda qoy gedim qonağı çağırım.\nAğası gedən kimi Qretel toyuqlar taxılmış şişi sobadan götürdü və fikirləşdi: "Sobanın yanında çox dursam tərləyib susayacağam. Kim bilir nə vaxt gəlib çıxacaqlar. Düşüm zirzəmiyə bir qurtum şərab içim". Zirzəmiyə düşüb dolçanı doldurdu.\n"Allah özü sənə kömək olsun, Qretel", deyib şərabdan yaxşı bir qurtum içdi. Təzədən: "Şərab şərab tələb eləyər, arasını kəsmək yaxşı deyil!" - deyib bir qurtum da içdi. Gəlib toyuqları təzədən qoydu odun üstünə, toyuqlara yağ çəkib başladı şişi həvəslə çevirməyə. Qızardılmış toyuqlardan xoş ətir gəldiyinə görə Qretel fikirləşdi: "Deyəsən, nəsə çatışmır, qoy bir bunun dadına baxım!" Barmağını toyuğa vurub yaladı və dedi:\n- Pəh, necə də dadlı toyuqlardı! Bunlar indicə yeyilməsə günahdır!\nPəncərəyə tərəf qaçdı ki, baxıb görsün ağası qonaqla gəlir, ya yox. Gördü ki, heç kim yoxdur. Təzədən toyuqların yanına gəlib fikirləşdi: "Qanadın biri çox qızarıb, yaxşısı budur onu yeyim." O, qanadı qoparıb ləzzətlə yeyib qurtarandan sonra fikrindən keçirtdi: "Yaxşısı budur, o biri qanadı da qoparım yeyim, yoxsa ağam görər ki, nəsə çatışmır."\nQanadların ikisini də yeyib qurtarandan sonra təzədən gedib baxdı görsün ki, ağası gəlirmi. Gördü yoxdular. Fikirləşdi ki, kim bilir bəlkə heç gəlməyəcəklər, harasa çıxıb gediblər.\n- Ay Qretel, kefini pozma, madam ki, başlamısan, get bir yaxşı qurtum da şərabdan iç, gəl o başladığın toyuğun hamısını ye, yeyib qurtaran kimi ürəyin sakitləşəcək. Allahın belə gözəl neməti niyə xarab olsun axı!\nTəzədən zirzəmiyə qaçıb şərabdan bir iri qurtum da içdi və sevinə-sevinə bir toyuğun hamısını yedi. Yeyib qurtarandan sonra ağasının hələ də gəlib çıxmadığını görən Qretel o biri toyuğa nəzər yetirdi:\n- Biri hardadısa, o biri də orda olmalıdır. Bu toyuqları bir-birindən ayırmaq günahdır. Məncə, bir qurtum da içsəm, heç bir ziyan çəkmərəm.\nŞərabdan bir qurtum da içdi, sonra ikinci toyuğu da birincinin yanına göndərdi. Yaxşı-yaxşı yeyib doyandan sonra ağası gəlib çıxdı və dedi:\n- Hə, Qretel, tələs, qonaq indicə gəlir!\n- Yaxşı, ağa, artıq hər şeyi hazırlamışam, - deyə cavab verdi.\nBir ara ağası baxdı ki, görsün stol necə açılıb. O, bıçağı götürüb toyuqları doğramaq istədi. Bıçağı təzəcə itiləməyə başladı ki, qonaq qapını ədəblə döydü. Qretel qaçdı ki, baxıb görsün gələn kimdir. Qonağı görəndə barmağını dodağının üstünə qoyub astadan dedi:\n- Sakit! Sakit! Tez olun, çıxıb gedin! Ağam sizi tutsa işimiz əngəl olacaq. O sizi şam yeməyinə dəvət edib, amma fikri tamam başqadır: qulaqlarınızın ikisini də kəsəcək. Bir qulaq asın, görün necə bıçağı itiləyir.\nQonaq bıçağın səsini eşidən kimi var gücü ilə pilləkənlərlə üzü aşağı qaçmağa başladı. Qretel də, eləmə tənbəllik, get qışqır ağanın üstünə:\n- Əcəb qonaq dəvət eləmisiniz, ağa, daha heç sözüm yoxdur!\n- Qretel, nə olub axı? Nə demək istəyirsən?\n- Görürsünüz də, - dedi, - hazırlaşırdım ki, toyuqları gətirim, qonaq ikisini də götürüb qaçdı.\n-Ax, belə de! Hayıf o qəşəng toyuqlardan! Heç olmasa birini mənə saxlasaydı, dərd yarı idi, yeyərdim.\nO, qonağı ləngitmək üçün arxasınca yüyürüb çağırdı. Amma qonaq özünü elə göstərdi ki, guya heç nə eşitmir.\nQretelin ağası əlində bıçaq qonağın dalınca götürüldü. Qaça-qaça qışqırırdı:\n- Tək bircəciyini! Tək bircəciyini!\nBununla bildirmək istəyirdi ki, qonaq heç olmasa toyuqların birini ona qaytarsın, daha ikisini də götürüb aparmasın. Qonaq isə elə bildi ki, o onun təkcə bir qulağını kəsmək istəyir.\nOd tutmuş adam kimi evlərinə tərəf qaçdı. Qaçırdı ki, necə olursa-olsun qulaqlarını xilas eləsin.


Faydalı məlumat 26.07.2016\t 6370\nABŞ-da belə insanları "barefuter" (ayaqyalın) adlandırırlar. Onlar mümkün qədər ayaqqabısız keçinməyi çalışır və bunu sağlamlıq üçün çox faydalı hesab edirlər.\nBarefuting həmçinin İngiltərə, Almaniya, Belçika, Hollandiya və bir çox digər Avropa ölkələrində çox populyardır. Xaricdə barefutertlər üçün hətta xüsusi parklar salınır. Bu parklarda müxtəlif örtükləri olan yollar (xırda daşlar, yumşaq torpaq, taxta) var. Barefutingin tərafdarları sübut edir ki, ayaqyalın gəzməyə başladıqdan sonra onların sağlamlığı xeyli yaxşılaşıb.\n- immun sistemi möhkəmləndirir, orqanizmə ümumimöhkəmləndirici təsir edir\n- sinir sisteminə müsbət təsir edir, stress və nevroz zamanı çox faydalıdır\n- pəncənin bağlarını, sümüklərini və əzələlərini möhkəmləndirir\n- yastıpəncəliyin çox yaxşı profilaktikasıdır. Kiçik yaşlı uşaqlarda bu üsulla yastıpəncəliyi müalicə etmək mümkündür. Yastıpəncəlikdən əziyyət çəkən böyüklər üçün də bu çox faydalıdır - ağrıları və pəncəyə düşən gərginliyi azaldır.\n- ayaqlarda göbələk xəstəliklərinin qarşısnı alır\n- ürək-damar sistemi üçün faydalıdır\n- beyinin fəaliyyətini yaxşılaşdırır. Tarixi məlumatlara əsasən, dahi filosoflar Sokrat və Seneka daim ayaqyalın gəzirdi və öz şagirdlərinə bunu təfəkkürün daha yaxşı inkişafı üçün tövsiyə edirdilər.


Borc içində olduğu bildirilən "Azərbaycan Dəmir Yolları" ASC xarici ölkələrə kömək edirmiş...\nArtıq iki ildən çoxdur ki, “Bakı – Balakən” sərnişin qatarı işləmir.\nBunu "Multimedia" Mərkəzinin direktoru, Azərbaycan İnternet Forumunun prezidenti Osman Gündüz bildirib.\n“Əvvəllər bunun pandemiya ilə bağlı olduğu bildirilirdi. Lakin şəhərlərarası avtobus reysləri işə salınandan sonra Nazirlər Kabineti yanında Operativ Qərargah bununla bağlı açıqlama verdi ki, sərnişin qatarlarının işləməməsi pandemiya ilə əlaqəli deyil. Sonralar ADY rəhbərlərinin çıxışından belə anlaşılırdı ki, ADY-nin xeyli borcu var, dəmir yol xətlərində problemlər var, yenilənmələr aparılmalıdır və nə zaman başa çatacağı ilə bağlı da heç bir ağlabatan açaqılamalar verilməyib” , - deyə ekspert bildirib.\n“Bəs, görəsən, səbəb nədir?”, - deyə Osman Gündüz sual edir.\nO, qeyd edir ki, ötən gün “Azərbaycan Dəmir Yolları” (ADY) QSC-nin departament rəhbəri Emil Əhmədovun açıqlamasına diqqət çəkərək bildirib ki, o, son zamanlar Gürcüstan və Azərbaycan arasında yükdaşımalarda yaranan problemin Gürcüstan tərəfin mövcud dəmir yol infrastrukturunun zəif olması ilə izah edib.\n“Yəni, hazırda Azərbaycandan Gürcüstana doğru TIR növbələri ilə yanaşı qatarların da tıxacının yaranmasını Gürcüstanın imkanlarının yetərli olmaması ilə izah edib. Maraqlı məqam odur ki, Emil müəllim vəziyyətdən çıxış yolu üçün təcili olaraq Gürcüstana köməklik göstərdiklərini, çox sayda elektrovozlar və lokomativlər icarəyə verdiklərini bildirib”.\nEkspertin sözlərinə görə, buradan belə qənaətə gəlmək olar ki, ADY investisiyanı qonşu ölkələrin infrastrukturuna yatırdığından daxili xətlərin bərpasına vəsait çatışmır.\nO, baş verənlərin anlaşılmaz olduğunu və artıq iki ildir ki, bu təbii inhisar subyektinin sərnişin daşınmasını dayandırdığını vurğulayıb.\nOsman Gündüz “Xətlərin yenilənməsi üçün heç bir yenidənqurma işləri aparmır, bununla əlaqəli heç bir ağlabatan məlumat vermir. Xatırlayıram ki, bir müddət öncə Asiya İnkişaf Bankı da ADY-nın borc içərisində olması haqqında Hesabat paylaşmışdı” bildirb.\nO, ADY-nin yükdaşımalarda problemi olan Gürcüstana kömək əlini uzatdığına təəcübləndiyini bildirib.\n“Bunu necə anlamaq olar ?\nBelə çıxır ki, bir neçə uğurlu beynəlxalq layihəni gerçəkləşdirən, yükdaşımalarda aktivlik göstərən qurum sərnişindaşımanı, ümumiyyətlə bir kənara atıb.\nBəlkə ADY-ni özəlləşdirməyə çıxarmaq doğru olardı?\nBildiyim qədər Antiinhisar Dövlət Xidməti də “Azərbaycan Dəmir Yolları”na qarşı antiinhisar qanunvericiliyin pozulması ilə bağlı iş qaldırıb” , - deyə diqqətə çatdırıb.\nDoğrudan da, maraqlıdır ki, xətlərin yenilənməsi üçün pul tapa bilməyən, ölkədaxili sərnişindaşımaya dırnaqarası yanaşan ADY Gürcüstanın yükdaşıma ilə bağlı probleminə necə kömək əli uzada bilir, hansı ki, ekspertin sözlərinə görə, Asiya İnkişaf Bankı borc içərisində olması barədə hesabat paylaşıb?..\nXatırladaq ki, "Azərbaycan Dəmir Yolları" QSC-nin sədri Cavid Qurbanovdur.\nO, bu vəzifəyə 9 fevral 2015-ci ildə təyin edilib.


Şirinim ad günün mübarək » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Bu gün saytımızın şirin, şəkər və bir o qədərdə dəcəl olan başımın tatlı bəlası) LoNeLy adlı bacımın ad günüdür. Bu gün münasibəti ilə canım səni ilk olaraq öz adımdan və sonra bütün QaDıNLaR.BiZ ailəsi adından təbrik edirəm. Sənə həyatda bol-bol uğurlar arzu edirəm. O gözəl üzündən heç bir zaman təbəssüm əksik olmasın. Nil heç vaxt qurumur, qəlbin həmişə axar olsun! Ulduzların sayı yoxdur, hörmətin ulduzlar qədər olsun! Ay yerdən ayrılmadığı kimi, sən də hər zaman qoşa ol! Günəş təkdir ona bənzəmə! Məhəbbətin torpaq qədər davamlı olsun! Qəm əyir, sevinc ucaldır insanı! Qəm görmə! Sevinc, səadət dolu uca səmalara qalxmaq üçün ayağının altında həmişə nərdivan olsun! Xoşbəxt Ol!!!


Laçının tarixi və mədəni abidələrinə qarşı erməni vandalizmi - AZƏRTAC – Azərbaycan Dövlət İnformasiya Agentliyi\nAzərbaycan xalqının qədim yurd yerlərindən olan Laçın rayonu Qarabağ silsiləsinin cənub-qərb yamacında yerləşir. Laçın rayonunun mərkəzi 1926-cı ilədək Abdallar adlanıb. Abdal toponimi Ağ Hun türk boylarının bir sıra mənbələrdə qeyd edildiyi kimi Eftal və ya Heptal adından qaynaqlanır. Alban tarixçisi Musa Kalankatlı Azərbaycanın şimalında yaşayan Abdal türk boylarının Qam dini inanc sisteminin daşıyıcıları olduğunu qeyd edir.\nBu fikirləri AZƏRTAC-a açıqlamasında Tarix İnstitutunun elmi işçisi Ramin Əlizadə deyib. O bildirib ki, Tovuzda və Ordubadda Abdal dağlarının, Qubadlıda Abdalanlı, Ağdamda Abdal-Gülablı, Borçalıda Abdallar, İrəvanda Abdallı, Abdaloğlu kəndlərinin, Xocavənddə Abdallar qışlağının adları qədim türk boylarının tarixi nişanəsidir. Məlumdur ki, bütün Qafqaz coğrafiyasında ən qədim insan məskənləri Azərbaycan xalqının yaşadığı tarixi-coğrafi arealın mühüm tərkib hissəsi olan Qarabağ ərazisində yerləşən Quruçay vadisi və Azıx mağarasıdır. Laçın rayonu bu qədim insan məskənlərinin yaxınlığında yerləşdiyindən protoazərbaycanlıların (Azərbaycanın qədim əhalisi nəzərdə tutulur) erkən mədəni irsinin təşəkkül tapdığı coğrafiyaya daxildir.\nTarixçi alim diqqətə çatdırıb ki, Laçının özünəməxsus təbiəti, əlverişli təbii-coğrafi şəraiti, o cümlədən iqlimi, relyef xüsusiyyətləri, bitki və heyvanat aləminin zəngin olması, şirinsulu bulaqları burada qədim insanların yaşamasını təmin edən başlıca amillər olub. Laçın rayonu ərazisindəki yaylaqlarda Tunc dövrünə aid qayaüstü rəsmlərin, qalaların, qədim dağ yollarının və keçidlərin aşkar edilməsi buranın yerli əhalisinin maddi-mədəni irsinin zənginliyindən xəbər verir. Qayaüstü rəsmlər içərisində müxtəlif ov heyvanları ilə yanaşı, ev heyvanlarının və təsərrüfatda geniş istifadə olunan əmək alətlərinin təsvirləri burada yaşayan qədim türk boylarının əsasən oturaq həyat tərzi sürdüyünü, həmçinin yaylaq-qışlaq maldarlığı ilə məşğul olduğunu təsdiq edir.\nVII əsrdə ərəb istilasının başlanmasınadək Laçın ərazisi Azərbaycan Alban dövlətinin tərkibində olub. Buranın qədim əhalisi aşşurların İşquz, qədim yunanların İskit (Skutai, Skolati = “Sak Elatı”), irandilli etnosların Sak adlandırdıqları İç Oğuz boylarıdır. Türk boylarının yaşadığı iki tarixi vilayətin – Ərsak (“Sak ərəni” – Qarabağın dağlıq hissəsi) və Sünikin (Sisakan – Böyük Sak, Zəngəzur) sərhədində yerləşən Laçın ərazisi əsasən dağlıq bölgə olub. Buradan keçən bir sıra dağ yolları düzənlikdə yerləşən vilayətləri bir-biri ilə əlaqələndirən məşhur ticarət yollarına qədər uzanırdı. VII əsrin ortalarında ərəblərin Azərbaycana ilk hücumları başlayanda bütün Qafqaz regionunda ən güclü dövlət Xəzər xaqanlığı idi. Ərəblərə qarşı mübarizə aparan başlıca qüvvə də Xəzər türkləri idi. Ərəb-Xəzər müharibələri fasilələrlə yüz ildən artıq davam etdi. Ərəblər Azərbaycan ərazisində qismən möhkəmlənməyə nail olduqdan sonra idarəçilik sistemində bir sıra sərt tədbirlər həyata keçirməyə başladılar. İşğal olunan digər ərazilərdə olduğu kimi Azərbaycanda da müstəmləkə əsarətinin ağır şərtlərinə, vergi siyasətinə, əsasən də ərəb feodallarının qanunsuz əməllərinə qarşı üsyanlar başlandı. Qarabağ və Zəngəzur Azərbaycan türk boylarının azadlıq mübarizəsinin başlıca mərkəzləri idi. Qubadlı, Laçın və Kəlbəcər rayonlarının ərazisində yüksək dağ yamaclarında yerli əhalinin sığındığı və müdafiə olunduğu qalaların bir çoxunun qalıqları müasir dövrədək gəlib çatıb. Təsadüfi deyil ki, bu qalaların bir çoxu yerli əhali tərəfindən Babək qalası adlandırılıb. Ərəb xilafətinin mühüm tədbirlərindən biri də özünə etnik dayaq yaratmaq məqsədilə işğal edilən ərazilərə müxtəlif ölkələrdən ərəb ailələrini köçürmək idi. VIII-IX əsrlərdə köçürmə siyasəti daha intensiv xarakter almışdı. Azərbaycan şəhərləri xilafətin şimal sərhədində həm ticarət, həm də hərbi-siyasi cəhətdən mühüm strateji əhəmiyyətə malik idi. Azərbaycana ərəb ailələri ilə yanaşı, xilafət ordusunda sədaqətlə qulluq edən bir sıra tanınmış türk boyları da köçürülüb. X əsrdə Sacoğulları, ardınca isə Salar türk sülalələri Azərbaycan ərazisini vahid dövlətin tərkibində birləşdirdilər. Ərəb xilafətinin asılılığından çıxaraq müstəqil siyasət yürüdən Sacoğlu sülaləsinin zərb etdiyi sikkələrin üzərində Azərbaycan adı öz əksini tapdı. Bu fakt Azərbaycan dövlətçiliyinin qədim ənənələrə söykəndiyini bir daha təsdiq edir. Sacoğulları və Salar türk sülalələrinin hakimiyyəti dövrlərində Qarabağ bölgəsi, eləcə də Laçın ərazisi türk boylarının yaylaq yerləri idi. Ərazinin relyef xüsusiyyətlərinə görə əhali bu bölgəni hündür yer və ya əlçatmaz yüksəklik mənasında Laçın adlandırmışdır. XIII əsrin birinci yarısında Alban-Xaçın knyazı Həsən Cəlalın monqol hücumları zamanı müdafiə olunduğu məşhur qalalardan biri də Laçın qalası olub. Bu qalanın adı sonradan yaxınlıqdakı qədim Laçın kəndinin adında öz əksini tapıb. Laçın toponimi ilə bağlı digər bir versiyaya görə isə bu ad monqol yürüşləri nəticəsində Türkmənistanın cənubundan Qarabağ ərazisinə gələn Laçın tayfasının adından qaynaqlanır.\nRamin Əlizadə qeyd edib ki, arxeoloji, etnoqrafik və epiqrafik qaynaqlar Laçının qədim zamanlardan Azərbaycan türklərinin yurd yeri olduğunu təsdiq edir. Laçın ərazisində aşkar edilən qədim yaşayış məskənləri, qoç və at heykəlləri, həmçinin kurqanlar Azərbaycan türkünün bu ərazinin avtoxton əhalisi olduğunu sübut edir. 1992-ci il mayın 18-də Laçın erməni işğalı nəticəsində öz tarixinin ən faciəli dövrünə qədəm qoydu. Laçında Azərbaycan türklərinin minilliklər ərzində yaratdığı tarixi və mədəni abidələr erməni vandalizmi nəticəsində yerlə-yeksan edildi. Azərbaycanın qədim türk boylarına, həmçinin Alban dövlətinə aid abidələr dağıdıldı. Alban kilsələri ciddi saxtakarlıqlara məruz qalaraq erməni qriqoryan kilsələrinə çevrildi. Ağoğlan çayı sahilində V-VI əsrlərdə inşa edilmiş Ağoğlan monastır kompleksi qədim türk boylarına aid dini ibadətgah üzərindədir. Bu abidə “Qaranquş qalası” adı ilə də tanınır. Ağoğlan məbədinə gedən yolun üzərində at heykəlləri aşkar edilib. Hazırda bu dini məbəd erməni qriqoryan kilsəsinə çevrilib, ətrafındakı bir sıra tikililər isə erməni-qriqoryan memarlığına uyğun olmadığından qəsdən dağıdılıb. Laçının ən qədim abidələri içərisində Abdallar, Cicimli, Güləbird, Ziyrik, Hoçaz kəndlərində Tunc və Dəmir dövrlərinə aid mağara məbədləri, kurqanları, həmçinin Aşağı Fərəcan kəndində məbədi və körpünü qeyd etmək olar. Laçının ən məşhur abidələrindən biri də Cicimli kəndi ərazisindəki XIV əsrə aid Məlik Əjdər türbəsidir. Bu abidələrin əksəriyyəti erməni daşnakları tərəfindən məhv edilib. Güləbird kəndində Azərbaycan ozan-aşıq sənətinin görkəmli nümayəndələrindən biri olan Sarı Aşığın qəbirüstü abidəsi və heykəli ermənilər tərəfindən dağıdılıb. Abdallar, Cicimli, Zeyvə, Güləbird, Əhmədli, Hoçaz, Məlikpəyə, Qarakeşiş kəndlərində müqəddəs ziyarətgahlar, türbələr, məscidlərin bir qismi ermənilər tərəfindən yarasız vəziyyətə salınıb, qalan hissəsi isə donuz tövləsinə çevrilib.\n“Müqayisə üçün qeyd edək ki, hazırda Azərbaycan Respublikasının müxtəlif şəhərlərində xalqımızın tolerantlığını və multikultural dəyərlərin daşıyıcısı olduğunu təsdiq edəcək onlarla kilsə öz təyinatı üzrə fəaliyyət göstərir. İnanırıq ki, Azərbaycan Ordusu tərəfindən dövlətimizin tarixi-coğrafi sərhədləri, eləcə də ərazi bütövlüyü bərpa olunduqdan sonra Laçın rayonunun da tarixi real faktlar əsasında araşdırılacaq”, – deyə tarixçi alim Ramin Əlizadə vurğulayıb.\nAZERTAG.AZ :Laçının tarixi və mədəni abidələrinə qarşı erməni vandalizmi


Yenə dolu gözlənilir | 24saat\nYenə dolu gözlənilir\nİyunun 17-si Bakı və Abşeron yarımadasında ciddi yağıntı gözlənilmir. Lakin səhər yarımadanın bəzi yerlərində az yağış yağacağı ehtimal edilir.\nEkologiya və Təbii Sərvətlər Nazirliyi Milli Hidrometeorologiya Departamentinin xəbərinə görə, Abşeronda gecə 18-21, gündüz 25-30, Bakıda gecə 18-20, gündüz 27-29 dərəcə isti olacaq.\nSabah Azərbaycanın aran rayonlarında da yağıntı gözlənilmir. Gecə və axşam bəzi şimal, qərb rayonlarında şimşək çaxacağı, yağış yağacağı bildirilir. Bəzi yerlərdə dolu düşəcəyi ehtimal edilir. Gecə 16-21, gündüz 29-34, dağlarda gecə 11-16, gündüz 19-24 dərəcə isti olacaq.\tSon həftələr ölkənin bir sıra bölgələrinə dolu düşüb. Nəticədə əkin sahələrinə ciddi ziyan dəydiyi bildirilir.


Kişi intim həyatından razı deyilsə.. » Qadınla.Com - Qadınlar Birİncidir!\nTarix: 12-07-2014, 22:07\nBəzən ehtiraslı baxış, bəzən bir az qəzəb, bəzən də seksual istəklər kişiləri sevdiyi qadını belə xəyanətə sürükləyir. Mütəxəsislər kişilərin qəribə xəyanət arqumentlərini və səbəblərini bu cür sıralayıb: Çəkicilik: Kişilər həmişə qadınlardan daha güclü olduqlarını söyləsələr də, hisslərini idarə etməkdə çox zəifdirlər. Gözəl və baxımlı qadın görən də gözlərini ondan çəkə bilmirlər. Hələ bu qadın onlarla maraqlanırsa, özlərini dünyanın mərkəzində hiss edirlər. Onlar gözəl bir qadının qarşısında tab gətirmirlər. Qadın həmin kişini əldə etmək istəyirsə, o dəqiqə tora düşürlər. Qadını yaxından tanıdıqdan sonra isə peşman olurlar. Sonrakı peşmançılıq da fayda vermir və kişinin sevgilisi ilə neçə illik münasibətlərinə böyük zədə vurur.\nCinsi problemlər: Kişi cinsi həyatında razı deyilsə, həzzi başqa qadınların yanında axtarır. QEYD: Tədqiqatlar göstərir ki, xəyanət edən kişilərin 68%-i nə vaxtsa həyat yoldaşına xəyanət edəcəyini ağlına da gətirməyib. Həmçinin araşdırmalar göstərib ki, əksər hallarda aldadan kişi xəyanət edərkən və ondan sonrakı dövrlərdə daima peşmançılıq duyğusu ilə yaşayır. Sosioloqların sorğusuna əsasən, kişilərin yarısı həyat yoldaşlarına xəyanət edirlər. Kişilərin xəyanət etdiyini göstərən bəzi əlamətlər:\nSizin yaxşı tərəflərinizi deyil, ancaq pis tərəflərinizi görməyə başlayıbsa, vəziyyət daha da pisləşə bilər. loading... 20


Arxeoloji tədqiqatların gedişində, xüsusilə qəbirlərdə aşkar edilmiş bəzək şeyləri öz formalarının və istifadə olunmuş materialların rəngarəngliyi ilə fərqlənir. Bunlar metaldan, şüşədən, gildən, pastadan, müxtəlif qiymətli və yarımqiymətli daşlardan hazırlanırdı. Bəzək şeylərinin tərkibinə qadın tacları (çələngləri), boyunbağılar, qolbaqlar, üzüklər, asma bəzəklər, sancaqlar, toqqalar, muncuqlar, müxtəlif tikmə, bəzəklər və i.a. daxildir. Əsasən Mingəçevir, Yaloylutəpə, Xınıslı, Qəbələ, Qaratəpə, Qalagah, Şortəpə, Qırlıtəpə və digər Albaniya abidələri qazıntılarından məlum olan, nəcib metallardan və qiymətli daşlardan hazırlanmış bəzək şeyləri müəyyən qrup təşkil edir.\nBoyunbağılar əsasən o dövrün ən erkən qəbirlərinin materiallarından tanışdır. Ucları bir qədər genişləndirilmiş, bitişdirilməmiş, batıq ornamentlə bəzədilmişdir. Alban kişi və qadın qəbirlərində tez-tez üzük və sırğalara rast gəlinir - bunlar formaca bir-birindən fərqlidir. Onlar əlvan metallardan, dəmir və sümükdən düzəldilirdi. Üzüklər tökmə və döymə üsulu ilə düzəldilir; bəzən qiymətli daşlardan və şüşələrdən qaş qoyulur, zoomorf təsvirlər, həndəsi ornamentlərlə təchiz olunurdu. Qaşlı üzüklər möhür rolunu oynayırdı və xronoloji cəhətdən, bir qayda olaraq, qaşsız üzüklərə nisbətən daha sonralara aiddir. Üzük-möhürlərin xarici nümunələri adətən Romadandır. Onlar Qafqaz Albaniyasının Roma ilə geniş əlaqələrə malik olmasını təsdiq edir.\nBəzək şeyləri arasında sırğalar xüsusi yer tutur. Qızıl sırğalar Mingəçevir, Yaloylutəpə, Xınıslı, Qalagah, Şatırlı (Bərdə) və başqa yerlərdə aşkar edilmişdir. Qeyd etmək maraqlıdır ki, Şatırlı antik məskəni yaxınlığında olan qəbiristanda qazıntı zamanı müxtəlif zərgərlik məmulatı ilə birlikdə tökmə üsulu ilə sırğalar və digər bəzək şeyləri hazırlamaq üçün işlədilən daş qəliblər tapılmışdır. Bəndlər bəzək şeyləri arasında mühüm yer tutur. Gümüş, tunc, dəmir bəndlərə qəbirlərin əksəriyyətində təsadüf edilir. Əcnəbi bəndlər, əsasən Roma bəndləri çoxdur.\nArxeoloji qazıntılar nəticəsində əsasən tuncdan olan çoxlu miqdarda müxtəlif sancaqlar üzə çıxarılmışdır. Onlardan bəzilərinin başı tunc zəncirlərlə bəzədilmişdir. Rəngarəng toqqalar, piləklər, asma bəzəklər və xüsusilə həm yerli ustalar tərəfindən düzəldilən, həm də kənardan gətirilən müxtəlif muncuqlar da külli miqdarda tapılmışdır. Muncuqlar əsasən antik dünyanın məşhur mədəniyyət mərkəzlərindən gətirilirdi və digər gətirilmə materiallarla birlikdə bunlar sübut edir ki, eramızdan əvvəl IV-I əsrlərdə və eramızın I-II əsrlərində Qafqaz Albaniyası Qara dənizin şimal sahilində yerləşən şəhərlərlə, Parfiyanın, Romanın, Mesopotamiyanın, Misirin, Hindistanın, Suriyanın şəhərləri ilə geniş ticarət əlaqələri və mədəni əlaqələr saxlamışdır. Albaniya ərazisində ehtiyatı bol olan əlvan daşlar keyfiyyətdə ən yaxşı gətirilmə nümunələrdən geri qalmayan bəzək şeyləri və möhürləri düzəltməkdə yerli sənətkarlar üçün xammal mənbəyi idi. Miladdan əvvəl I minilliyə və miladın ilk əsrlərinə aid olan, əsasən hellinizm dövlətlərində, Romada kəsilmiş sikkələrdən ibarət dəfinələr və ayrı-ayrı sikkələr, habelə albanların öz sikkələri aşkara çıxarılıb öyrənilmişdir. Gümüş alban sikkələri Bərdə, Xınıslı, Qəbələ, Nüydü, Qırlartəpə abidələrindən məlumdur. Aşkara çıxarılmış sikkə dəfinələrinin tədqiqi göstərir ki, həmin sikkələr eramızdan əvvəl III əsrin axırlarından etibarən Albaniyada zərb edilib yayılmışdır.\nAzərbaycanın bu dövr zərgərlik sənəti məhsulları çeşid çoxluğu, yüksək sənətkarlığı və zənginliyi ilə fərqlənir. Albaniyanın metalişləmə və daşişləmə sənəti məhsullarında əvvəllər antik, ellin, sonralar isə Sasani ənənələrinin təsiri güclü idisə, zərgərlik sənəti əsas etibarilə yerli bədii ənənələr zəminində inkişaf edirdi. Azərbaycanın antik dövr zərgərlik məmulatı üçün səciyyəvi olan bir çox bəzək ünsürləri və bədii formalar sonrakı yüzillərdə daha da təkmilləşdi. Bu cəhət özünü Mingəçevirdə aşkar edilmiş VI əsrə aid edilən qızıl sırğalarda daha parlaq göstərir. Sırğada I—III əsrlərin məmulatında daha çox təsadüf olunan arxaik forma - bir-birinə lehimlənmiş "buğdaların" əmələ gətirdiyi kiçik piramida daha mükəmməl icra texnikası ilə yerinə yetirilmiĢdir: əgər əvvəllər "buğda" bilavasitə sırğanın qulpuna lehimlənirdisə, bu dövrdə artıq "buğda" ilə sırğanın əyrisi arasında içi boş kürəcik yerləşdirirdilər.\nZərgərlikdə əqiqdən geniş istifadə edilirdi. Qafqazda ta qədimdən bu daşın ecazkar gücünə inam vardı. O dövrün zərgərləri sırğa düzəldərkən müxtəlif rəngli daşların yaratdığı estetik təsir gücündən istifadə etməyə çalışırdılar. Sallama qızıl tanalar çox vaxt qaş üçün işlədilən daşların müxtəlif formalarını nümayiş etdirmək xatirinə hazırlanırdı. Üçkünc, ellipsvari, dairəvi, düzbucaqlı və dig həndəsi formalı rəngarəng daşlar sırğaların dekorativ-bədii şəkli müəyyənləşdirirdi. Sonralar zərgərlik məhsullarının kompozisiyası sadələşsə də çeşidi artırdı. "Yarpaq" sırğa ürək formasını alır. Belə qaşın yerləşdirildiyi çərçivənin yanlarında hər birinə muncuq salınmış dörd qızıl qarmaqcıq bənd edilirdi. Şimali Azərbaycan zərgərləri başqa bədii-texnoloji üsuldan da istifadə edirdilər: daşı çərçivəyə salınır, bununla onun plastik formasını və rəngini daha qabarıq nəzərə çarpdırırdılar. Əgər əvvəllər qaş qızıl məmulatının ayrı-ayrı quruluş ünsürlərinin bədii formasını daha qabarıq göstərmək xatirinə qoyulurdusa, sonralar metal detallar daşın formasından asılı olmağa başladı.\nDekorativ tətbiqi incəsənət abidələri arasında mühüm mövqelərdən birini daş üzərində naxışaçma - qliptika tuturdu. Üzərində təsvirlər və yazılar olan müxtəlif qiymətli və yarıqiymətli daşlardan məmurlar, hakimlər, yüksək vəzifəli şəxslər, əyanlar və kahinlər möhür kimi istifadə edirdilər. Azərbaycanda tapılmış və qiymətli mineral daşlardan (əqiqdən, xalsedondan, ametistdən, lazuritdən, yəşəm daşından) düzəldilən gemmaların (üstündə yazı və şəkil qazılmış qiymətli daşların) üzərində daha çox heyvan və quş şəkilləri, əyanların və kahinlərin portretləri, mərasim səhnələri, bəzən isə yırtıcılar tərəfindən otyeyən heyvanların parçalanması səhnələri vardır. Mingəçevirdə tapılan möhürlərin üzərində uzanmış qoyunlar, Şamaxıda tapılan möhürlərin üzərində kişi büstü təsvir edilmişdir. İstifadə edilmə məqsədlərinə görə hələ antik dövrdən üç cür gemma düzəldilirdi: möhürlər, bəzəklər və göz muncuqları. Bəzən bir gemma hər üç məqsədi güdürdü. Möhür kimi işlədilən gemmalar məktubların, rəsmi sənədlərin təsdiq edilməsində istifadə olunurdu. Möhürlərin şəkilləri mal taylarının, bu və ya digər ustanın hazırladığı məmulatın üzərinə vurulur, bununla da məhsulun keyfiyyəti təsdiq edilirdi. Arxeoloji qazıntılar ölkəmizin ərazisində xeyli möhür şəkli (bullalar) aşkar etmişdir. Bu möhürlərdə insan, müxtəlif heyvanlar (zebu, maral, qoyun, it, şir və s.) quşlar (xoruz, qartal, göyərçin), əqrəb, fantastik varlıqlar (qanadlı öküz, peqas-qanadlı at və başqa əfsanəvi məxluqlar), müxtəlif bitkilər, atəşpərəstlik mehrabları, göy cisimləri, müxtəlif işarələr və s. təsvir edilmişdir. Bu rəsmlərin əksəriyyəti rəmzi məna daşıyırdı və dini etiqadla bağlı idi. Buna görə də həmin təsvirləri zərdüştiliyin müqəddəs kitabı olan "Avesta"ya illüstrasiyalar kimi qiymətləndirmək mümkündür. Albaniya ərazisində süjetli möhürlərin tez-tez tapılması, görünür, Sasani hökmdarlarının yerli əhali arasında atəşpərəstliyi yaymaq cəhdləri ilə əlaqələndirilir.\nDaş üzərində bədii oymanın gözəl nümunələri Mingəçevirdə, VI əsr məbədinin qazıntıları zamanı aşkar olunmuş sütun və kapitel qalıqlarında, pəncərənin oyuq və haşiyələrində, divarların dekorativ tərtibatı ünsürlərində qorunub saxlanmışdır. Sütunların başı, pəncərə yerlərinin haşiyələri və məbədin digər memarlıq detalları əsasən nalvari tağ şəklində oyulmuş, sütunların dairəvi əsasları qədim keramika və metal məmulatını bəzəyən qabırğavari naxışlarla örtülmüşdür. Məbədin tikintisində oyma sənətinin belə geniş tətbiqi, müxtəlif forma və çeşidli divar bəzəklərinin - buruqların, xonçaların, rəsmlərin olması onun zəngin tərtibatını bir daha sübut edir.\nQəbirüstü abidələrin dekorativ tərtibatında da daş üzərində bədii oyma üsulu tətbiq edilirdi. O dövrə dair tapıntılar belə abidələrdə qədim alban bəzək motivlərindən - üzüm salxımı, altıguşəli xonça, günəş, xaç, dolama və buruq şəkilli xətlərdən istifadə edildiyini göstərir. Qəbirüstü daşlarda oyulmuş ov, ziyafət, süvarinin görüşü və b. səhnələr öz plastikliyi, təsviri motivləri, habelə kompozisiya xüsusiyyətlərinə görə Bakıda Azərbaycan Tarix Muzeyində saxlanılan tunc möhürlər və üzük qaşlarındakı təsvirlərlə uyuşur. Həmin təsvirlər Sankt-Peterburqdakı Dövlət Ermitajında saxlanan alban yazılı daş lövhəsindəki relyefləri də xatırladır.\nAzərbaycan ərazisində qədim tarixli ağacişləmə sənətinin bu nümunələri az tapılsa da, əldə olunan nümunələr ağac üzərində oyma ustalarının yüksək məharətinə sübut edir. VI- VII əsrlərə aid taxta qablar yan-yana düzülmüş romb və ya üçbucaqlarla naxışlanırdı. Təsvir etdiyi səhnəni zənginləşdirmək üçün usta düzəltdiyi məmulatın dairəvi forması və hamar səthindən bacarıqla istifadə edə bilirdi.\nPirsaatçay vadisindəki IV-V əsrlərə aid edilən qədim qəbiristanlıqda aparılmış qazıntılar zamanı daş qutu qəbirlərdə aşkar edilmiş oyma naxışlı taxta qədəh dövrün ağacişləmə sənətinin nümunəsidir. Mingəçevirdə tapılmış taxta təknə üzərində oyma üsulu ilə naxışlanmış "maralların qaçışı" rəsmi də maraqlıdır. Burada erkək maral dişi maralı təqib edir. Bu səhnə təknənin üzərində iki dəfə təkrar olunur. Onların arasındakı boşluqda isə göylərin neməti olan axar sular və məhsuldarlığı təcəssüm etdirən quş təsviri verilmişdir. Bu simvolika sümük darağın üstündə həkk edilmiş Maral (Kassiopeya) bürcünün və məhsuldarlığın rəmzi hesab edilən maralın rəsminə uyğun gəlir. Bütün kompozisiya yuxarıdan və aşağıdan çoxsaylı maili kəsiklər vasitəsilə romba oxşar naxışlarla əhatələnmişdir. Buradakı heyvan təsvirləri olduqca real verilmişdir.\nIII-VII əsrlər dövrünün plastik sənətində ustalığın artması nəzəri daha çox cəlb edir. Mingəçevirdə qədim albanların müqəddəs od məbədinin yerində aparılmış qazıntılar zamanı tapılmış iki relyefin kompozisiyası çox plastik və ifadəlidir. V-VI əsrlərə aid olunan bir relyef yazılı daş üzərində həkk edilmişdir. Burada üz-üzə dayanmış "müqəddəs" baftalı iki tovuzquşu təsvir olunmuşdur. Onları bir-birindən "müqəddəs" ağac rəsmi ayırır. Tədqiqatçıların fikrincə, yuxarı hissəsində geniş oyuğu olan bu daşın üstündə qurban kəsilirdi. Digər relyefdə sol əli ilə yüyəni tutmuş atlı təsvir edilmişdir. Atlının başını və atın ayaqlarını təsvir edən hissə dağılsa da, yəhərin və süvarinin paltarının əksi relyefin həyatiliyini təsdiq edir. Göründüyü kimi, o dövrün bəzi metal və keramik məmulatında olduğu kimi, burada da sasani motivli süjetdən istifadə edilmişdir. K. V. Treverin fikrincə, bu dövrdə artıq xristianlığı qəbul etmiş albanlar öz incəsənət əsərlərində hələ də əvvəlki etiqadlarını əks etdirən surətləri (o cümlədən "müqəddəs" ağacı, "müqəddəs" baftalarla bəzənmiş, xristian simvolikasına görə həyat, bütpərəstlikdə isə ölüm rəmzi olan tovuz quşlarını və s.) qoruyub saxlamışdılar.\nQafqaz Albaniyasında sümük üzərində oyma sənəti də geniş yayılmışdı. Mingəçevirdə aparılmış arxeoloji qazıntılar III-IV əsrlərə aid edilən sümük daraqları aşkar etmişdir. Daraqlardan birinin üzərində məhsuldarlıq ilahəsini təmsil edən maral təsviri vardır. Darağın o biri üzünü hərəsində üç konsentrik dairə, eləcə də şimşək və ildırımın rəmzi olan nöqtəli qoşa dolanbac xətti və nöqtələri olan üç sıradan ibarət naxış örtür. Yerli inama görə, darağın bu naxışları onun sahibini bədnəzərdən qoruyurdu.\nHəmin dövrə aid edilən digər sümük daraq günəşi əks etdirən iki üfüqi zolaqda yerləşdirilmiş konsentrik dairələrlə naxışlanmışdı. Darağın qoç buynuzu şəklində düzəldilmiş qulpu da iki konsentrik dairə ilə bəzədilmişdi. Darağın özü oyma xətlərlə haşiyələnmiş və səkkiz qrup konsentrik dairələrlə bəzənmiş iki üfüqi hissəyə ayrılmışdı. Darağın əks tərəfi hamardır. Təsərrüfat və məişətdə işlədilən taxta əşyalar da oyma naxışlarla bəzədilirdi.\nIII-VII əsrlər incəsənətinin maraqlı növlərindən biri də bədii şüşə sənəti idi. Qədim Azərbaycanda şüşə istehsalı üçün zəruri olan zəngin xammal - kvarslı qum, soda, əhəng, meşə materialları, oda davamlı gil ehtiyatları və s. kifayət qədər idi. Metal emalının artması da şüşə istehsalının inkişafına təsir göstərirdi. Arxeoloji qazıntılar nəticəsində əldə edilən şüşə kürələrin varlığı, istehsal çıxarları, yarımfabrikatlar və s. Azərbaycan ərazisində istehsalın bu sahəsinin geniş yayıldığını sübut edir. Həmçinin məlum olur ki, erkən orta əsrlərdə burada şüşəni iki texnoloji üsulla - daha qədim tökmə və üfürmə üsulları ilə hazırlamışlar. Bədii şüşə məmulatı nümunələri (kuzə formalı şüşə qablar, vazalar, piyalələr, dərman və ətir qabları, qədəhlər, kuboklar, müxtəlif bəzək şeyləri) Mingəçevirdə, İsmayıllıda, Şamaxıda, Gəncədə, Qəbələdə, Yuxarı Qarabağda və başqa yerlərdə aşkar edilmişdir.\nAzərbaycan ərazisində eramızın III əsrinə aid edilən ən qədim şüşə qab Mingəçevirdə tapılmışdır. Şüşə, bədii baxımdan daha təsirli material kimi gemmaların hazırlanmasında, qadın bəzəklərinin dekorativ ünsürlərində, qaların istehsalında tətbiq edilirdi. Arxeoloqların Azərbaycanda aşkara çıxardığı şüşə tapıntıları zaman keçdikcə həm yerli bəzək şeylərinin, həm də qabların çeşidlərinin müxtəlifləşdiyini, onların bədii dəyərinin artdığını sübut edir. IV Əsrdən başlayaraq möhürlər, VII əsrdə halqalar, daha sonra bilərziklər meydana çıxır. Vazalarla yanaşı, IV əsrdən başlayaraq yerli piyalə və kuzələrin, V əsrdən isə qədəhlərin istehsalı artır. Qadınlar üçün yumru, yastı, tilli bilərziklərlə yanaşı, eşmə üsulu ilə hazırlanan bilərziklər göy, yaşıl, sarı, qəhvəyi, qara və s. rəngli şüşələrdən düzəldilirdi. Belə bilərziklər dairəvi və ya üçbucaqlı en kəsiyinə malik idi. Bəzi şüşə qolbağıların ucları ilan başı formasında da hazırlanırdı.\nBədii şüşə ustaları keramikanın mütərəqqi bədii xüsusiyyətlərinə yaradıcılıqla yanaşır, özlərinin orijinal formalarını yaradır, məmulatın naxışlanmasının yeni üsullarını kəşf edirdilər. Şüşə məmulatında dekorativ bəzək olan toxunma və qabırğavari naxışlar ərazimizdə səciyyəvi olduğu üçün, onun mövzusu, çox güman ki, ya yerli əhalinin hazırladığı keramika nümunələrindən, ya metal əşyalardan, yaxud da o dövr toxuculuğundan alınmışdı. Qabların müxtəlif ölçülərdə olması isə sübut edir ki, şüşəbişirən sənətkarın müxtəlif ölçüdə qəlibləri və bunlara münasib basmaları olmuşdur. Üzəri toxuma naxışlı şüşə qablar Azərbaycanın, xüsusilə onun şimal hissəsi olan Albaniyanın ilk orta əsrlər dövrü üçün səciyyəvi qab nümunələri olduğundan bunlara qazıntılar zamanı daha tez-tez təsadüf olunur. Bu qabların çoxu V-VII əsrlərin daş qutu və küp qəbirlərində aşkar edildikləri üçün tədqiqatçılar bu tip əşya nümunələrini məhz həmin dövrə aid edirdilər. Alimlərin müəyyənləşdirdiyinə görə, istehsal edilən yerli bədii şüşə məmulatının keyfiyyət baxımından təkmilləşməsi və kəmiyyətcə artması nəticəsində gətirilmə kuzə və vazalar IV əsrdən etibarən yerli qablarla əvəz olunmuşdur.\nTarix: 02.02.2015 / 14:11 Müəllif: Feriska Baxılıb: 193\tBölmə: Qafqaz Albaniyası


Dövlətimizin veteranlara göstərdiyi diqqət və qayğı qarşıya qoyulan bütün vəzifələrin öhdəsindən gəlməyə imkan verir - AZƏRTAC – Azərbaycan Dövlət İnformasiya Agentliyi\nYanvarın 16-da Azərbaycan Respublikası Müharibə, Əmək və Silahlı Qüvvələr Veteranlar Təşkilatının Rəyasət Heyətinin iclası keçirilib. Prezidentin köməkçisi Hikmət Hacıyevin də iştirak etdiyi iclasda Respublika Veteranlar Təşkilatının sədri, general-polkovnik Tofiq Ağahüseynov səhhəti ilə əlaqədar vəzifədən azad edilib. Rəyasət Heyəti üzvlərinin yekdilliklə qəbul etdikləri qərara əsasən, İkinci Dünya müharibəsi veteranı, Prezident təqaüdçüsü Fatma Səttarova Respublika Veteranlar Təşkilatının sədri vəzifəsinə seçilib.\nAZƏRTAC xəbər verir ki, Təşkilatın sədr müavini, polkovnik Cəlil Xəlilov qurumun qarşısına qoyulan vəzifələrdən və məqsədlərdən danışıb. O bildirib ki, dövlətin veteranlara göstərdiyi dəstək, diqqət və qayğı qarşıya qoyduğumuz bütün vəzifələrin öhdəsindən gəlməyə imkan verir. Rəyasət Heyətinin iclasında görülən işlərlə yanaşı, gələcək fəaliyyətlərdən də ətraflı bəhs edilib:\n“Prezidentin köməkçisinin gələcək fəaliyyətimizlə bağlı verdiyi dəyərli tövsiyələr, səsləndirdiyi fikirlər təşkilatımız üçün əlavə məsuliyyət deməkdir. Biz qarşıdakı fəaliyyətimizdə bunlardan faydalanacaq, hər addımımızda bu tövsiyələri rəhbər tutacağıq”.\nC.Xəlilov bildirib ki, Respublika Veteranlar Təşkilatının bu illə bağlı ciddi plan və proqramları mövcuddur. Bura veteranlarla əlaqəni intensivləşdirmək, onların bilik və bacarığından cəmiyyətimizin maksimum faydalanmasını təmin etmək, dövlətimizin siyasətinin müxtəlif platformalarda daha səmərəli müdafiəsini həyata keçirmək, Vətən müharibəsində böyük igidliklərə imza atan qəhrəmanlarımızı ictimaiyyətə yaxından tanıtmaq, digər təşkilat və qurumlarla əməkdaşlığı daha da inkişaf etdirmək daxildir.\n“Veteranlarımız Prezident İlham Əliyevin hərtərəfli diqqət və qayğısı ilə əhatə olunub. Dövlətimizin veteranlara göstərdiyi diqqət bütün dünya üçün nümunədir. Məhz dövlətimizin bizə verdiyi bu dəstək qarşıya qoyduğumuz vəzifələrin öhdəsindən gəlməyə imkan verir. Hər kəs əmin ola bilər ki, veteranlarımız hər zaman olduğu kimi, bundan sonra da dövlətimizin mənafeyini, ölkə başçısının siyasətini qətiyyətlə dəstəkləyəcək, xalqımızın mili maraqlarının təmini məsələsində fədakarlıq göstərəcək”, - deyə C.Xəlilov vurğulayıb.\nAZERTAG.AZ :Dövlətimizin veteranlara göstərdiyi diqqət və qayğı qarşıya qoyulan bütün vəzifələrin öhdəsindən gəlməyə imkan verir


Modeli ölümlə hədələdilər: "Deyir, bir gecəlik məşuqəm olmasan, səni də, qızını da..." - FO\n18:52 18 May 2017\nO, ATV-nin "Özünə bax" stil layihəsinin qalibi kimi məşhurlaşıb. Eyni zamanda, "Miss Bikini of Baku" nominasiyasının qalibidir. Gənc azərbaycanlı model Türkiyənin TV 8 telekanalının "Bu tarz benim" layihəsində də qalib adını qazanıb.\nMilli.Az xəbər verir ki, Merilin Rzayevanın yeniçağ.az-a müsahibəsini təqdim edirik.\n- Niyə Merilin?\n- Nənəm ukraynalıdır, ona görə də adımı Merilin qoyublar.\n- Bildiyimiz qədər Türkiyədə də məşhur model yarışmasının qalibi olmusan, bəs nə əcəb qardaş ölkədə karyeranı davam etdirmədin?\n- Türkiyədə "Bu tərz mənim" stil yarışmasında qalib seçildim, amma müəyyən səbəblər üzündən orda qalmadım. İndi də heç Azərbaycanda model kimi fəaliyyətimi davam etdirmirəm. Daha çox gəlinliklərlə bağlı layihələrdə iştirak edirəm. Rejissorlar məni aktrisa kimi sınamaq qərarına gəliblər. Bu yaxınlarda Milli qəhrəman "Mübariz İbrahimov haqqında çəkiləcək filmə dəvət almışam. Açıq-saçıq filmlərə çəkilməkdən imtina etmişəm.\n- Daha keyfiyyətli filmlərdə özümü sınamaq istəyirəm. Tarixi filmlərə çəkilmək istəyirəm. Kliplərə də dəvət alıram, amma çəkilmirəm. Göründüyü kimi deyiləm, xasiyyətcə utancağam.\n- Amma geyimlərində bu, hiss olunmur...\n- Hə, dekolte, qısa ətəklər geyinirəm, amma hərəkətlərimdə utancağam.\n- Cazibədar xanımın ətrafında həmişə əks-cinsin nümayəndələri çox olur... Sevgi təklifləri alırsan?\n- Hər gün belə təkliflər alıram, hətta hərdən bezirəm də. Sevgi təklifləri yox, xoşagəlməz təkliflər olur.\n- Deyirlər, birgünlük məşuqəm ol. Əlbəttə ki, buna görə pul təklif edirlər.\n- Vəzifəli şəxslər, iş adamları. Mən təklifləri qəbul etmədiyim üçün həmin adamlar tərəfindən hədələnirəm. Bu barədə istəmirəm danışım, çünki yenidən başlayacaqlar. Qızım var, uşağıma görə çox qorxuram.\n- Hədələyib nə deyirlər ki?\n- Övladımla şantaj edirlər. Deyirlər, yoxsa səni də, qızını da öldürərik.\n- Qızının necə yaşı var?\n- 10. Gəl, bu barədə danışmayaq, dəlinin yadına daş düşəcək. Təhdidlərdən bezmişəm.\n- Həyat yoldaşından ayrılmısan?\n- Rəsmən ailəliyəm, amma bu evlilik çoxdan bitib.\n- İkinci dəfə ailə qurmağı düşünmürsən?\n- Yaxşı bir insan tərəfindən təklif gəlsə, ailə quracam. Amma birgünlük sevgili olmaq mənə görə deyil. Evli kişilərlə münasibət qurmuram.\n- Planlarını açıqlayardın.\n- "Merilin" əyləncə mərkəzi açmaq fikrindəyəm.\nXəbərin orijinal ünvanı: http://news.milli.az/country/546169.html\nModeli ölümlə hədələdilər Deyir gecəlik məşuqəm olmasan səni qızını FO


Azərbaycan ədəbiyyatı Tiflisdə təqdim olunub\n12 Oktyabr 2017 12:30 | 832\nNazirlər Kabineti yanında Tərcümə Mərkəzinin aparıcı layihələrindən olan “Müasir Azərbaycan ədəbiyyatı antologiyası” Tiflisdə gürcü dilində təqdim olunub. Mərkəzdən SİA-ya verilən məlumata görə, Gürcüstan Yazıçılar Birliyinin akt zalında baş tutan tədbirdə Gürcüstanın Baş nazirinin müavini Quram Odişaria, Gürcüstan Mədəniyyət Departamentinin rəisi Aleko Qriqolaşvili, tanınmış gürcü yazıçı və şairləri, tənqidçiləri, Azərbaycanın Gürcüstanda fövqəladə və səlahiyyətli səfiri Dursun Həsənov iştirak ediblər.\nTədbiri giriş sözü ilə görkəmli gürcü şairi, Gürcüstan Yazıçılar Birliyinin sədri Baqater Arabuli açıb.\nSədr Azərbaycan ədəbiyyatının Gürcüstanda yaxından tanıdılmasına və tədqiq olunmasına geniş imkanlar yaradacaq bu nəşrin müasir milli ədəbiyyatın ümumi mənzərəsini əks etdirən ilk akademik nümunə olduğunu xüsusi qeyd edib: “Xüsusi qeyd etmək istəyirəm ki, təqdim olunan bu kitab Azərbaycanın və Gürcüstanın mədəni həyatında fövqəladə bir hadisədir. İlk dəfədir ki, qardaş Azərbaycan ədəbiyyatının bütöv mənzərəsi gürcü oxucusunun diqqətinə belə bir səviyyədə çatdırılır. Sizə bir şad xəbər də vermək istəyirəm ki, belə bir gözəl kitabı ərsəyə gətirmiş Azərbaycan Tərcümə Mərkəzi gürcü ədəbiyyatı antologiyasını da artıq nəşrə hazırlayıb. Biz Gürcüstan Yazıçılar Birliyi olaraq, Tərcümə Mərkəzinin başladığı bu müqəddəs məramlı işi birlikdə sonsuza qədər davam etdirəcəyik. Sirr deyil ki, xalqlararası dostluğu və anlaşmanı siyasi niyyətlər yox, məhz bəşəriyyəti insanlığa və mərhəmətə çağıran belə nəşrlər təmin edir”.\nDaha sonra kitabın ön sözünün müəllifi – Gürcüstan Baş nazirinin müavini Quram Odişaria çıxış edib: “Bu kitabın ön sözünün müəllifi olmaq mənim üçün böyük şərəfdir. Azərbaycan və gürcü ədəbiyyatları arasında əlaqələrin dərin kökləri var. Sevindirici haldır ki, bu ənənə bu gün də belə bir səviyyədə davam etdirilir. Bu gün Azərbaycanın bütün sahələrdə qazandığı uğurlar yaxın və uzaq ölkələrlə ədəbi-mədəni əlaqələrin genişlənməsində də özünü büruzə verir. Məhz bunun nəticəsidir ki, bu gün Bakı bütün Qafqazın qeyri-rəsmi paytaxtına çevrilib”.


Konvensiya regionun inkişaf və tərəqqisinə təkan verəcək - XALQQAZETI.COM\nKonvensiya regionun inkişaf və tərəqqisinə təkan verəcək\nQazaxıstanın Aktau şəhərində Xəzər dənizinin statusuna dair Konvensiyanın imzalanması, fikrimcə, region dövlətlərinin ictimai-siyasi həyatında son illər baş verən ən mühüm hadisələrdən biridir. Tamamilə əminəm ki, bu tarixi sənəd bölgədə inkişaf və tərəqqiyə yeni impuls, təkan verəcək.\nMən neft sənayesi üçün yüksək peşəkar kadrlar hazırlamaq sahəsində təkcə ölkəmizdə deyil, bütün dünyada böyük nüfuzu olan Azərbaycan Dövlət Neft Akademiyasında tələbələrə kimya fənninin sirlərini öyrədirəm. Yeri gəlmişkən, bu günlərdə onlar məndən tez-tez sözügedən sənədin əhəmiyyəti barədə fikrimi soruşurlar. Təbii ki, bu suallara böyük həvəslə cavab verirəm.\nCavablarımda qeyd edirəm ki, Azərbaycan Prezidenti, möhtərəm İlham Əliyevin Aktau şəhərində Rusiya, İran, Qazaxıstan və Türkmənistan prezidentləri ilə birlikdə imzaladığı konvensiya Xəzər dənizinin zəngin karbohidrogen ehtiyatlarından səmərəli şəkildə geniş istifadə etməyə imkan yaradacaq. Böyük ehtimalla regiona güclü sərmayə axını baş verəcək, ən yeni, müasir texnologiyalar tətbiq ediləcək.\nBu, o deməkdir ki, Xəzərin enerji, eləcə də tranzit imkanlarından istifadə üzrə yeni iri layihələr icra olunacaq. Bu, həm də o deməkdir ki, yeni açılan şirkətlərdə çox sayda istedadlı, bilikli mühəndislər işləyəcək. Nə gizlədim, iş yerləri ilə bağlı sözlərim, tələbələrdə xüsusilə dərin maraq oyadır.\nTəbii ki, tələbələrə məsləhət görürəm ki, öz ixtisasları üzrə ən modern bilikləri dərindən əxz etsinlər. Axı, onların bilik və bacarıqları həm özlərinə, həm də dövlətimizə böyük fayda verə bilər.\nAzərbaycan xalqı dənizin təkindən neftin, təbii qazın hasilatı və istismarı sahəsində zəngin təcrübəyə malikdir. Bizim ölkədə uzun illər ərzində bu sahədə yüksək infrastruktur da yaradılıb. Əlbəttə, biz öz təcrübəmizi qonşularımızla səxavətlə paylaşacağıq. Bir daha vurğulamaq istəyirəm ki, Xəzərin enerji ehtiyatlarından ədalətlə, qarşılıqlı faydalı əməkdaşlıq şəraitində istifadə olunması bütün bölgə xalqlarına inkişaf və rifah gətirəcək.\nBiz daim ulu öndər Heydər Əliyevin müstəqil Azərbaycanın neft strategiyasının necə dahiyanə, böyük uzaqgörənliklə işləyib hazırladığını dərin qədirbilənliklə xatırlamağa borcluyuq. Dahi siyasətçi mümkün olan hər şeyi edirdi ki, ölkəmizin Avropa, bütün dünya ölkələri ilə iqtisadi əlaqələri güclənsin. Nə yaxşı ki, Azərbaycanın parlaq gələcəyinə xidmət edən bu müdrik siyasət bu gün ölkə Prezidenti, cənab İlham Əliyev tərəfindən böyük uğurla davam etdirilir. Azərbaycan dövlətinin, xalqımızın bütün sahələrdə bundan sonra da böyük qələbələr, yeni zəfərlər qazanacağına ümidlər bəsləyirəm.\nAzərbaycan Dövlət Neft Akademiyasının müəllimi, kimya üzrə fəlsəfə doktoru\n17 Avqust 2018 23:09 - XƏBƏRLƏR